Perusteet hengellisen neuvonantajan ääneen rukoilulle ja kuolemaantuomitun koskettamiselle teloituksen aikana : Amicus brief -lausunto tapauksessa Ramirez vastaan Collier, 2022, Texas
Texasissa kuolemaan tuomittu John Ramirez esitti osavaltion rangaistushallinnolle pyynnön, että Ramirezin teloituksessa teloitushuoneeseen mukaan tulevan hengellisen neuvonantajan, baptistipastorin, sallittaisiin rukoilla ääneen ja koskettaa Ramirezia teloituksen aikana. Ramirezin uskonnonharjoitusta teloituksen aikana koskeva pyyntö hylättiin, ja tapausta käsiteltiin Yhdysvaltain korkeimmassa oikeudessa vuosina 2021–22. Tapauksen yhteydessä kuusi kuolemaantuomittujen hengellistä neuvonantajaa ja neljä rangaistushallintojen entistä viranomaista jätti korkeimmalle oikeudelle niin sanotun Amicus brief -lausunnon, jossa he esittivät perusteluja John Ramirezin pyynnön mukaisen uskonnonharjoituksen sallimiselle teloituksen aikana. Tässä tutkielmassa tutkitaan kyseisiä Amicus brief -lausunnossa esitettyjä perusteluja sekä erotetaan lausunnosta merkittävimmät lausunnon sisältöä kuvaavat teemat. Tutkimusmenetelmänä on laadullinen sisällönanalyysi ja tarkemmin argumenttien analyysi ja temaattinen analyysi. John Ramirezin pyynnön mukaiselle uskonnonharjoitukselle eli hengellisen neuvonantajan ääneen rukoilulle ja Ramirezin koskettamiselle erotettiin aineistosta eli Amicus brief -lausunnosta seuraavat neljä olennaisinta argumenttia: pyyntö on lain mukainen, pyynnön mukainen uskonnonharjoitus ei aiheuta riskiä teloituksen sujuvuudelle, pyynnön mukainen uskonnonharjoitus on merkittävä osa kuolemisen rituaaleja sekä kuolemaantuomitun ihmisarvon vahvistamista, pyynnön mukainen uskonnonharjoitus on osa hengellisen neuvonantajan palvelutehtävää sekä Jeesuksen ristiinnaulitsemiseen liittyvää lunastuksen teologiaa. Lausunnosta erotetut teemat ovat hengellisen neuvonantajan keskeisyys teloituksessa, hyvin kuoleminen teloituksessa sekä teloituksenaikaisen uskonnonharjoituksen oikeudellisuus. Tutkielman taustaluvuissa käsitellään uskonnonharjoituksen oikeutta koskevia lakeja Yhdysvalloissa, uskonnonharjoituksen ja teloitusten historiaa Yhdysvalloissa sekä muun muassa Jacques Derridan, Michel Foucault’n ja Austin Saratin ajatuksia ja filosofiaa kuolemantuomiosta ja teloituksista.
Yhdysvallat, teloitus, kuolemanrangaistus, uskonnonharjoitus, hengellinen neuvonantaja, Texas, laki, kuolemantuomio
Networked Digital Library of Theses and Dissertations